HOTĂRÂRE Nr. 128 din 30 martie 1994

privind unele măsuri pentru asigurarea condiţiilor de dezvoltare fizică şi morală a elevilor şi studenţilor

EMITENT: GUVERNUL ROMÂNIEI

PUBLICATA ÎN: MONITORUL OFICIAL NR. 92 din 8 aprilie 1994

Guvernul României hotărăşte:

ART. 1

În incinta unităţilor de învăţământ de toate gradele, a căminelor şi locurile de cazare pentru elevi şi studenţi, în curţile acestor imobile, precum şi pe trotuarele sau pe aleile de acces în aceste unităţi, se interzice comercializarea ori expunerea spre vânzare a băuturilor alcoolice, a tipăriturilor şi înregistrărilor audio şi video cu conţinut obscen.

În spaţiile prevăzute la alin. 1 - cu excepţia celor afectate învăţământului superior - se interzice, de asemenea, şi comercializarea ori expunerea spre vânzare a ţigărilor şi a celorlalte produse din tutun.

ART. 2

Prevederile art. 1 se aplică şi agenţilor economici care deservesc bufetele de incinta sau asigură aprovizionarea elevilor şi studenţilor cu produse de panificaţie şi băuturi răcoritoare, având, în acest scop, acceptul de funcţionare din partea conducerilor unităţilor de învăţământ respective.

ART. 3

Este interzisă perturbarea, în orice mod şi fără drept, a activităţilor desfăşurate în cadrul unităţilor de învăţământ, al căminelor şi al locurilor de cazare pentru elevi şi studenţi.

ART. 4

În cazuri justificate, la solicitarea conducerilor unităţilor de învăţământ, organele de poliţie vor interveni pentru îndepărtarea din zona unităţilor respective a persoanelor care desfăşoară activităţi ilicite sau care pun în pericol accesul liber al elevilor, studenţilor, cadrelor didactice şi al personalului administrativ în aceste unităţi ori care perturbă desfăşurarea programului de învăţământ şi a activităţilor extraşcolare.

ART. 5

Încălcarea prevederilor art. 1, 2 şi 3 constituie contravenţie, dacă nu a fost săvârşită în astfel de condiţii încât, potrivit legii penale, sa fie considerată infracţiune, şi se sancţionează după cum urmează:

a) cu amenda de la 500.000 la 1.000.000 lei, încălcarea prevederilor art. 1 şi 2;

b) cu amenda de la 50.000 la 100.000 lei, încălcarea prevederilor art. 3.

ART. 6

Contravenţiile prevăzute la art. 5 se constată, iar amenda se aplică de către primari, comisarii Gărzii financiare, precum şi de către ofiţerii şi subofiţerii de poliţie.

ART. 7

Contravenţiilor prevăzute la art. 5 le sunt aplicabile dispoziţiile Legii nr. 32/1968 privind stabilirea şi sancţionarea contravenţiilor.

PRIM-MINISTRU

NICOLAE VĂCĂROIU

Contrasemnează:

Ministrul învăţământului,

Liviu Maior

Ministru de interne,

Doru Ioan Tărăcilă